Epizoda 4 (Bitange i princeze, sezona 1)

"**Epizoda 4**" četvrta je epizoda prve sezone sitcoma *[[Bitange i princeze]]*. Epizoda je premijerno prikazana 6. svibnja 2005. godine na HRT-u 2, a režirao ju je i napisao tvorac serije Goran Kulenović.

Epizoda se nastavlja na priču o Đuri Kroli, ljubavniku Teove bivše supruge. Đuro iznenada postaje Teov klijent nakon što bude optužen za krivotvorenje novca, a Teo se dvoumi treba li ga braniti savjesno ili ga "utopiti". Nakon Lucijinog savjeta, Teo postupi savjesno i oslobodi Đuru, ali Irena i Robi "spase" stvar tako što otkriju podatke o Krolinoj operaciji u eteru. Istovremeno, Gazda je odlučio pomoći curama tako što će im prebojiti stan, što se pretvara u potpunu katastrofu.

## Sinopsis

U stanu od cura, Irena se budi i govori da je sanjala kako Tarik Filipović više nije voditelj *[[Tko želi biti milijunaš?|Milijunaša]]*, ali pronalazi Luciju na podu ispred kupaone; Lucija ju obavještava da u stanu nema vode jer je susjedu na njihovoj vertikali pukla cijev. Kada ju zbunjena Irena pita zašto leži na podu, Lucija se ustaje i kaže da pozdravlja proljeće. Irena se priprema ići kod dečkiju da se otušira, a prije odlaska primijeti veliku mrlju na zidu, na mjestu gdje je pukla susjedova cijev; Irena tada zaključi kako trebaju preurediti stan, a Lucija predloži da svaki zid obojaju u drugu boju te počinje nabrajati članove svoje rodbine. Kada vidi Irenin zbunjeni pogled, Lucija govori kako boje naziva po članovima rodbine zbog određenih anegdota. Irena se ne slaže s Lucijinom idejom i odlazi.

U susjednom stanu, Teo pije kavu i čita novine kada Kazo izlazi iz sobe; Teo mu s veseljem govori da je Đuro Krolo, ljubavnik njegove žene, dolijao te mu pokazuje naslovnicu novina s Đurinom fotografijom. Ispostavlja se kako je Đuro "pao" s krivotvorenim novcem. Kazo ide prema kupaonici, ali čuje Irenin glas dok se ona tušira te pomisi da je Robi došao u kontakt s helijem; Teo mu objašnjava što se dogodilo, a kada mu kaže da misli da se Irena nije zaključala, sav se usplahiri. Teo ga zeza da ode provjeriti, ali Irena ubrzo izlazi uz viku jer je ugledala nešto u kupaonici; prvo skoči Teu u naručje, ali on ju ubrzo preda Kazi dok ide riješiti miša, a istovremeno iz svoje sobe izlazi Robi, koji je ljut zbog vike. Teo ubija "uljeza" (stonogu), a Lucija - koja je u međuvremenu upala u stan - zgrožena je i govori mu da ubijena stonoga znači nevolju na poslu. Irena tada kaže Kazi da ju može spustiti, međutim svi mu se rugaju jer je dobio erekciju držeći Irenu; Irena pokušava flertovati s Teom, ali on izjuri na posao.

U uredu, Teo "igra" pikado, ali na ploči je slika Đure Krole. Iznenada u njegov ured ulazi šef, a za njim i Đero, Đurin tjelohranitelj; ispostavlja se da je Đuro Krolo odlučio unajmiti Teov ured, a šef je upravo Teu dodijelio njegov slučaj. "Gospodin Krolo" je već to popodne zakazan za dolazak na raspravu, a šef mu je dao Tea jer je on njegov najbolji djelatnik. Đuro govori Teu kako je "maloj" kupio novi Porsche, platio ga gotovinom i da su mu onda smjestili da je novac krivotvoren, što on s gnušanjem odbija jer "zna se kako se falsificirana lova pušta u cirkulaciju"; Teo se nada da je "mala" Đurina kći, međutim Đuro mu potvrđuje da mu je to ljubavnica, Teova bivša. Teo mora prihvatiti slučaj, a na odlasku, Đuro ga pita znaju li se oni od ranije, međutim Teo ga uspijeva uvjeriti da ga je samo zamijenio s nekim. 

U videoteci, Lucija naziva soboslikare i traži ponude za stan; Gazda je čuje i pita ju je li ona to koristila službeni telefon u privatne svrhe. U videoteku upada Irena, koja traži broj od manikerke jer joj je puknuo nokat. Lucija joj govori kako su svi soboslikari skupi, a Irena odvraća da trebaju naći nekoga bez registriranog obrta; Gazda opet dolazi i nudi se da im on - kao "virtuoz kista i palete, a svojevremeno prva četka Sinja" - oboji zidove; rad im neće naplatiti, a one bi trebale platiti samo materijal, koji će on nabaviti od svog prijatetelja Keme, kojeg zovu Vrač, a koji može složiti svaku boju.

Na sudu, Teo brani Đuru pred sudom; Kazo i Robi dolaze slušati proces. Teo argumentirano brani Đuru te prvo zahtijeva odgodu ročišta, a onda - što je neuobičajeno - da Đuro ode u pritvor, što je predstavio kao zahtjev svog klijenta, koji se na taj način želi boriti protiv nepravde. Sudac, dakako, odobri zahtjev, a Teo uvjerava Krolu da je ovo pametan potez; prije odlaska, Đuro nešto govori Đeri, koji zaprijeti Teu. Teo je Robiju i Kazi objasnio da planira "braniti" Đuru tako što će ga poslati u zatvor, a Kazo ga upozorava da je njegov prethodnik, kojega on mijenja, morao odustati od zastupanja Đure jer mu je nepoznati počinitelj smrskao lubanju.

Sljedećeg jutra (u 7:30), "Maestro" Gazda dolazi u stan i zahtijeva da mu cure prepuste stan da radi kako želi do 20:00, na što cure odlaze opet kod dečkiju. U stanu, Robi čeka ispred kupaonice dok se Lucija tušira, zadržavajući nuždu; Teo proučava spise za slučaj i govorim da mu ne smetaju. Kazo se vraća s novinama i prigovara kako ljudi nisu zainteresirani za filmove te kako Gazdina videoteka ima lošu ponudu, na što mu Robi govori da je Gazda u stanu preko i da bude tiši; Kazo odlazi u svoju sobu gdje uhvati Irenu kako se oblači, na što se ponovo uskomeša. Kazo Ireni ispriča cijeli Teov slučaj i ona mu pruži podršku, za razliku od Kaze i Lucije. Lucija tada prezentira Teu drugu perspektivu, vrlo razumno, na što se on zamisli.

Na sudu, tužitelj iznosi slučaj, ali se ispostavi da nemaju previše dokaza. Kada dođe red na Tea, on je isprva zamišljen, ali na kraju odluči poslušati Luciju i savjesno brani Đuru, navodeći da su dokazi protiv njega pribavljeni protuzakonito, na što sudac odbaci sve optužbe; Đuro je jako zadovoljan, a Teo, iako je obranio svoju čast, nije pretjerano sretan.

U videoteci, Erotoman dolazi i traži film *Njoj se gnječi u vreći*, ali on dolazi tek sljedeći tjedan. Erotoman se raspituje za nove filmove, na što mu Lucija nudi *[[The Horse Whisperer (film)|Šaptača konjima]]*, što on odbija jer su mu pornići sa životinjama previše, i *[[Dangerous Liaisons|Opasne veze]]*, međutim Lucija je krivo shvatila kada je Erotoman tražio filmove s vezivanjem. U tom trenutku ju zove Gazda, koji ne može otvoriti prozor u stanu da provjetri prostor, međutim razočarano shvati da ni Lucija ni Irena ne znaju može li se prozor otvoriti jer ga nikada nisu pokušale otvoriti. Tada otvori jednu od boja i miris je takav da izjavi: "*A šta ovo umiša, Kemo, mater ti katran glavon mišala!?*"

Na televiziji, voditelj čita vijesti dok Robi dobiva poruku od Kaze u kojoj saznaje da Teo nije "utopio" Krolu; Irena tada Robiju da papir na kojem je prepisala podatke iz Teovih spisa te predloži Robiju da usred njihovih segmenata javno objave navedene informacije. Dok Teo i Kazo piju u pubu, gledaju televiziju na kojoj prvo Robi potvrdi da je Đuro Krolo krivotvoritelj novca, a onda Irena otkriva gdje se nalazi lokacija na kojoj se tiska krivotvoreni novac (Ulica narodnog heroja Filipa Latinovića Crnog 8, podrum). Dok Šef dobiva srčani udar, Teo shvaća kako su došli do navedenih podataka; istovremeno, Barbara govori Đuri da je na televiziji, ali njihov seksualni susret prekida se zbog dolaska policije. Šef bijesni na Robija i Irenu, međutim dobije poziv od uprave i naglo promjeni stav; Robi i Irena također hvale šefa te mu dopuštaju da preuzme dio zasluga.

Iste večeri, Irena i Lucija vraćaju se u stan u kojem nalaze potpuni nered i bizarne murale koji prikazuju "zataškanu hrvatsku istinu"; jedan prikazuje Zrinskog i Frankopana na Sejšelima u XVII. stoljeću, gdje ih je bečki dvor sakrio prije nego što su lažirali njihovu smrt; drugi mural prikazuje Nikolu Teslu, prvog čovjeka na Mjesecu, godine 1923. sa "svemirskom lit'licom na parni uzgon"; posljednji mural prikazuje Matiju Gupca, kojeg vlasti nikada nisu uhvatile već su ga Rusi sakrili i kriogenički zamrnuli, nastavljajući kako upravo Gubec stoji iza Željka Mavrovića i njegove makrobiotičke prehrane, ali ne dovrši svoju teoriju zavjere jer se iznenada sruši, zazivajući Kemu. Irena i Lucija tada shvate kako su boje s kojima je Gazda bojao otvorne te kako se Gazda nadrogirao dok je radio jer nije mogao provjetriti stan. Luciju su pare također počele hvatati, nakon čega ih Irena obje odvodi kod dečkiju da tamo prespavaju.

## Uloge

### Glavne uloge

*René Bitorajac kao Robert Kumerle (Robi), kvartovski dečko koji je u potrazi za stanom
*Mila Elegović Balić kao Irena Grobnik, manekenka u usponu koja je također u potrazi za stanom
*Tarik Filipović kao Teodor Friščić (Teo), odvjetnik čiji se brak raspada i Kaznin prijatelj
*Nataša Dangubić kao Lucija Toć, zbunjena djelatnica u videoteci koja slučajno postaje Irenina cimerica
*Hrvoje Kečkeš kao Kazimir Hrastek (Kazo), filmofil i Teov prijatelj koji odlazi od kuće i tako slučajno postaje Robijev cimer

### Sporedne uloge

* Predrag Vušović Pređo kao Vlasnik videoteke, beskrupulozni vlasnik kvartovske videoteke i Lucijin šef
* Dražen Čuček kao Konobar, konobar u pubu *Bitange i princeze*
* Zvonimir Zoričić kao Šef, urednik na StrTV-u
* Željko Duvnjak kao Inspicijent, inspicijent na StrTV-u
* Nina Violić kao Barbara, Teova (bivša) supruga
* Mile Kekin kao Erotoman, erotoman koji posjećuje videoteku

### Gostujuće uloge
* Dražen Čuček kao Ljubavnik
* Matija Jakšeković kao Tjelohranitelj
* Zlatko Crnković kao Sudac		
* Igor Mirković kao Tužitelj	
* Edo Vujić kao Teov šef	
* Maruša Biliško kao Šefova asistentica
* Ivan-Goran Vitez kao Voditelj (nepotpisan)

## Produkcija
 
Kao što je bio slučaj sa stanom od dečkiju, stan od cura u ovoj epizodi prikazan je drugačije nego u prvoj epizodi; nered je zadržan, ali stan je bio značajno veći, odnosno došlo je do promjene scenografije. Stan je u ovoj epizodi preuređen, međutim ni to neće biti konačni izgled stana, koji će biti prikazan tek u osmoj epizodi, kada su cure same prebojale zidove.

## Napomene

## Vanjske veze
*